Louis Trichardt-moord: Vrou dood voor sy verhoor is | Netwerk24
Deur Marietie Louw-Carstens 14 Augustus 2019 11:19
Die vrou wat tereggestaan het op die moord op haar man drie jaar gelede in Louis Trichardt in Limpopo, wat aanvanklik as ’n plaasaanval ondersoek is, is dood.
Tony Strydom (45) is in 2016 in Louis Trichardt in Limpopo vermoor. Foto: VERSKAF
Rieta Strydom (65), wat in April vir die moord op haar man, Tony Strydom (45), in hegtenis geneem is, is op 18 Mei in Standerton in Mpumalanga dood.
Kol. Moatshe Ngoepe, polisiewoordvoerder in Limpopo, sê sy is aan natuurlike oorsake dood.
Sy het op 6 April saam met haar een stiefseun, Hendrik Strydom (25), in die landdroshof in Louis Trichardt vir die moord op haar man verskyn. Hulle is albei op borgtog van R1 000 vrygelaat.
Strydom is op 2 Julie 2016 in raaiselagtige omstandighede op ’n hoewe in die Ridgeway-gebied buite Louis Trichardt dood.
Volgens sy familie het hy die dag glo laatmiddag op die hoewe gaan teiken skiet toe hy na bewering oorval en in die rug geskiet is.
Die polisie het Rieta en haar twee stiefseuns, Hendrik en Pieter (24), in 2016 ondervra, maar hulle is weens ’n gebrek aan bewyse nie in hegtenis geneem nie.
Zoutpansberger, ’n plaaslike koerant, berig dat Pieter hom in Mei aan die polisie in Standerton oorgegee het. Hy het vlugtig in die landdroshof in Louis Trichardt verskyn en is op borgtog van R1 000 vrygelaat.
Die twee broers beweer dat hulle die betrokke dag omstreeks 17:00 ’n skoot gehoor het. Hulle het nie onraad vermoed nie omdat hul pa gereeld teiken geskiet het.
Die broers het op sy lyk afgekom toe hulle glo beeste na ’n kraal aangejaag het. Strydom het bebloed op sy maag langs sy bakkie gelê.
Sy jaggeweer was skoonveld en hy het min geld by hom gehad.
Ngoepe sê die twee Strydom-broers sal op 1 November weer in die plaaslike landdroshof verskyn.
Meer oor: Louis Trichardt
Seuns kry pa se lyk op gras